**„Korszerű pedagógiai módszerek alkalmazását segítő Iskolai Közösségi Program Kísérleti megvalósítása a Kecskeméti Tankerületi Központban” EFOP-3.3.5-17-2017-00029**

Napközis közösségi program a Tiszaalpári Árpád Fejedelem Általános Iskolában

A napközis közösségi programot 25 fő 5. és 6. osztályos tanuló részvételével valósítottuk meg 2019. június 17-21-ig. Az **Életvezetés, családi életre nevelés, közösségi szerepvállalás témamodult az Ismerd meg önmagad! - Gnóthi szeauton!** 6. osztályosoknak című sablon alapján szerveztük meg. A tanulók várakozással érkeztek az iskolába. Nagy örömmel bontották ki a kapott csomagokat.

Ismerkedős, jégtörő és közösségépítő játékokkal indult a nap. Nagyon élvezték a tanulók a mocsárjárást, a villámrandit, a labdás ismerkedést. Tenyérlenyomatot készítettek a becenevükkel, s ezt ki is függesztettük a táblára. Feloldódtak, ráhangolódtak a közös játékra.

Délután sportjátékok következtek: halászfogó, kötélhúzás, kidobós játék, ülőfogó. A kötélhúzás különösen tetszett nekik. Igazi erőpróba volt. A tanulók felismerték, hogy a különböző ügyességi játékokban hogyan tudnak részt venni, hogyan tudnak együttműködni, egymásnak segíteni. Figyeltek arra, hogy mindenki sorra kerüljön.

Két alkalommal is kirándultunk. Először a Tőserdőbe mentünk vonattal. A szúnyoginvázió ellenére jól sikerült a kirándulás. A tisztáson, ahol kevesebb volt a szúnyog, játékos versenyt rendeztünk. Magunkkal vittük a kapott kinti játékokat, labdákat, és fociztak, kosárlabdáztak, kötelet húztak a gyerekek. Élmény volt a vonatozás is. A harmadik napon a Bársony Lovasudvarba bicikliztünk ki. Megismerkedtek a népi játékokkal, a hagyományos használati eszközökkel, az állatok gondozásával, és ők is részt vehettek a lovak ápolásában. Sok érdekes ismerettel gazdagodtak a Bársony lányokkal, Anettel és Cinával való beszélgetés során. A közös játékban csapatok szerveződtek, és erős kötődés alakult ki a csapattagok között, hiszen ezek a csapatok fennmaradtak a következő két napban is. Törekedtek arra, hogy minél eredményesebben vegyenek részt a játékokban.

Elkészült a „boldogság puzzle” is, amit nagy örömmel raktak össze. A teremben a kapott társasjátékokkal játszottak, sakkoztak, kártyáztak, activityztek. Csapaterősítő játékok, akadályversenyek során váltak igazi kis csapattá. Kedvencük a méta volt, ahol kedvükre kimozoghatták magukat, bebizonyíthatták ügyességüket, gyorsaságukat, s kialakult a csapatszellem is. Sok élménnyel, és a játékokon keresztül olyan tapasztalatokkal gazdagodtak, melyeket a mindennapi életben is tudnak alkalmazni. A napközis programok Dömötörné Tar Margit, Besszerné Almási-Szabó Zsuzsanna és Tamási-Hegedűs Rita irányításával valósultak meg.